TRNAVA/HORNÉ SALIBY. Matej zavraždil štyridsaťštyriročnú Zuzanu ešte v polovici februára tohto roku vo svojom dome v Horných Salibách. Najprv sa strhla hádka.
Žena mu vytýkala, že založil jej dom v banke a vzal si peniaze na úver, ktorý nespláca. V obave, že príde o strechu nad hlavou, ho upozornila, že sa nestará o rodinu, s ktorou žije. To sa jej však stalo osudným. Strhla sa prudká slovná hádka, ktorú dvadsaťpäťročný Matej ukončil vraždou. Obeť asi štyrikrát udrel kladivom do hlavy.
"Spôsobil jej tržné rany, pomliaždeniny lebky, následkom čoho zomrela. Nevládne telo potom hodil do studne a zahádzal odpadom," povedal krajský riaditeľ polície v Trnave Bystrík Stanko.
Po čine odišiel späť do obce Dolná Streda do domu k svojej priateľke, kde mal prechodný pobyt. Po zosnulej a v tom čase nezvestnej žene vyhlásila polícia pátranie.
"Muž uviedol, že ju viezol z práce do obchodu na nákup a odvtedy ju nevidel," vysvetlil riaditeľ. Koncom februára odišiel za prácou do Saudskej Arábie, s priateľkou ostal aj naďalej v kontakte.
Dom v Horných Salibách prenajal, pričom nového nájomníka upozornil, aby nepoužíval studňu. Ten však v snahe využiť vodu z nej aspoň na polievanie záhrady, začal s jej čistením a objavil mŕtvolu zavraždenej ženy v pokročilom štádiu rozkladu.
"Po páchateľovi sme začali pátrať. Zadržali sme ho počas víkendu, kedy sa vrátil zo zahraničia," doplnil Stanko. Polícia muža zadržala na benzínovej pumpe v Galante. Počas výsluchu sa k činu priznal.
Za obzvlášť závažný zločin vraždy mu hrozí 15 až 20 rokov za mrežami.
V tomto roku evidujú policajti v Trnavskom kraji dve vraždy. Obe sa stali v obci Horné Saliby a sú objasnené.